'Mali smo, ali smo tim' - razgovor s hrvatskim jedriličarima na svjetskom prvenstvu na Ontariju (24/7/02) - 2002-07-24
Karlo Krpeljević i Tonko Kuzmanić u kvalifikacijama postigli odlične rezultate
Hrvatski jedriličari, devetnaestogodišnji Karlo Krpeljević i dvije godine mlađi Tonko Kuzmanić, uz budni nadzor trenera Ede Smiljenovića, bilježe izvrsne rezultate na seniorskom svjetskom prvenstvu u jedrenju. Natjecanje se održava na jezeru Ontario u Kanadi. Radi se o događaju koji uglavnom ne osvaja naslovne stranice novina, ali među ljubiteljima jedrenja itekako privlači pažnju. Tonko i Karlo s uspjehom se natječu u klasi “laser radial”. Prije početka današnje regate uspjeli smo na kratko razgovarati s dvojicom hrvatskih jedriličara, članovima kluba "Mornar" iz Splita. : Tonko, već ste uspjeli osvojiti neke dobre pozicije? : Je, ovo je seniorsko prvenstvo. Prvi dan bilo je odlično. Ima sam dva prva mista, a drugi je dan zapuva neki vitar s kopna, koji mjenja smjer, i uša sam 24. i 4. To je malo loše, ali danas vidim da puše dobar vitar, pa bi danas moglo biti dobro. : Pred vama su još četiri dana natjecanja. Koliko je to regata? : Vozile su se četiri regate, danas je još dan kvalifikacija, dvije regate, i onda su šest regata finale. : Natječe se 120 natjecatelja. Kako se vidite na toj ljestvici? : Sad sam osmi, ali moglo bi još ići gori, kako ja vidim. : Vi ste na prvenstvu s klupskim kolegom Karlom. Je li vam nešto znači to što ste skupa? : Je naravno, mali smo ali smo tim. : Vi ste Karlo već veteran, 19 godina. Kako ste zadovoljni, vi se držite pri vrhu... : Odlično je, baš se dobro osjećam. Jučer sam bio deveti, vitar je bio, bilo je teško to pogoditi... Po tom vitru treba malo i sriće... ali danas će biti ja mislim dobro. Ja se nadam. : Kako vidite vaš plasman? : Mi vidimo prvo i drugo misto, a koje će bit’ viedjet ćemo.